པར་རྐོ་རྒྱུའི་གླ་ཡོན་དང་པར་རྐོ་གྲངས་ཀྱི་གོ་རིམ།དེ་ཡང་བཙན་ཤེད་ཀྱིས་མི་སེར་ཁྲལ་རྒྱུག་འདེད་བསྐུལ་མ་ཡིན་པར་གླ་ཡོན་ཡུལ་སྲོལ་ལས་མཐོ་བ་གནང་།ཐོག་མར་པར་གཞི་འབྲི་བར།བྲིས་མཁན་མང་དུ་བསགས་ཏེ་ཁྱུང་བོ་གཡུ་ཁྲིའི་ཡིག་འབྲུའི་ཐིག་ཚད་དང་རོང་པོ་བས་ལྷན་ཐབས་མཛད་པ་ལྟར་ཡིག་འབྲུའི་ཁྱད་ཆོས་བཞི་བཅུའི་མཚན་ཉིད་ཚང་ངེས་སྦྱོང་བཅུག་པའི་ནང་ནས་ཤིན་ཏུ་མཁས་པའི་བྲིས་པ་མི་གྲངས་དྲུག་ཅུ་རེ་ལྔས་པར་གཞི་བྲིས།ཞུ་དག་མཁས་ཅན་མཁན་པོ་རྣམས་ནས་ལན་བཞི་བཞིར་བསྡུར་ཞིང་ཡོངས་སུ་དག་པར་མཛད།པར་རྐོ་བ་ཆིག་སྟོང་ཙམ་གྱི་ནང་ནས་མཁན་ཐག་ཆོད་པ་བཞི་བརྒྱ་ལྷག་ཙམ་བསལ་ཏེ།དེ་དག་གིས་སླ་ཆོས་དང་མགྱོགས་ལས་མིན་པར་མི་རེས་ཉིན་རེར་ལྡེབས་ངོས་རེའི་ནང་སོ་བཞི་རེ་ལས་རྐོ་མི་ཆོག་པའི་བཅའ་ཁྲིམས་བསྡམས་ནས་གཟབ་པར་བརྐོས།གཞན་ཡང་པར་ཤིང་དང་ཤོག་བུ་སྣག་ཚ་སོགས་བཟོ་མཁན་དང་།ཞུ་དག་པ།བྲིས་མཁན།གཡོག་མཁན་སོགས་མི་གྲངས་བརྒྱ་ལ་ཉེ་བ་ཙམ་ནས་ལོ་ལྔའི་རིང་བརྩོན་པ་ཧུར་བསྐྱེད་ཀྱིས་བསྐྲུན་པས་ལེགས་པར་གྲུབ་བོ།།དེ་རྣམས་ལ་རྒྱུན་དུ་བཟའ་བཏུང་གྱ་ནོམ་པ་གནང་ཐོགབར་བར་དུ་སྟོན་དོད་གླ་ཡོན་སོགས་ནོར་ཆེན་བཏང་བས་ཡིད་ཚིམ་པར་བྱས་པས་བཀའ་འགྱུར་པར་ཡོན་འགྲོ་སོང་རགས་རྩིས་སུ་བྱས་ན།བཟང་ཇ་སྤོ་རྩེ་སྟོང་ཕྲག་བདུན་དང་དྲུག་བརྒྱ་ཉེར་གཉིས་ཙམ་སོང་བ་དང་།བཀའ་འགྱུར་པུསྟི་བརྒྱ་དང་བརྒྱད་ཀྱི་པར་གྲུབ་ཟིན་རྗེས་ཞུ་དག་ལན་གྲངས་དུ་མ་བགྱིས་ཏེ་ཡིད་རྟོན་རུང་བར་མཛད།དེ་འཕྲལ་མཁན་ཆེན་བཀྲ་ཤིས་ལྷུན་གྲུབ་རིན་པོ་ཆེས་དབུས་དགེ་འདུན་བརྒྱ་ཕྲག་དུ་མས་རབ་ཏུ་གནས་པའི་ཆོ་ག་ལན་གྲངས་དུ་མ་བགྱིས་ཏེ་བཞུགས་སོ།།